Hotel Imperial (Sofia)

Hotel Imperial () je budova bývalého hotela z prvej polovice 20. storočia, ktorá sa nachádza v meste Sofia v Sofijskej oblasti v juhozápadnom Bulharsku. V súčasnosti sa využíva ako administratívno-obchodná budova.

Budova má pridelený štatút kultúrnej pamiatky miestneho významu. Je jedným z najikonickejších diel architekta Kirila Maričkova s ​​veľmi vysokou architektonickou a umeleckou hodnotou.

 Lokalita 
Detail fasády z hlavného priečelia budovy|náhľad|vľavo
Hotel Imperial sa nachádza v centrálnej časti mesta Sofia v rajóne Sredec na ulici „Săborna“ () č. 2A. Hlavné priečelie budovy je nasmerované do križovatky ulíc „Săborna“ a „Lege“ ().

 Dejiny 
Budova bola postavená v roku 1920. Bola projektovaná pre potreby továrnika Todora Balabanova. V prvých desaťročiach pôsobenia patril hotel Imperial medzi najluxusnejšie sofijské hotely.

V roku 1944 bola budova znárodnená. V rokoch 19501952 boli v okolí hotela postavené masívne budovy v štýle socialistického realizmu (Ministerský výbor, CUM, Stranícky dom, Hotel Balkan a iné) a keďže sa neobarokovo-secesná hotelová budova medzi ne typovo nehodila, prebiehali diskusie o jej budúcnosti. Nakoniec však ostala zachovaná.

V roku 1978 bol budove udelený štatút kultúrnej pamiatky miestneho významu.

V súčasnosti sa budova bývalého hotela Imperial využíva ako administratívno-obchodná budova. Majiteľmi budovy sú potomkovia pôvodného vlastníka Todora Balabanova.

 Charakteristika 
Autorom projektu budovy bol architekt Kiril Maričkov (známy aj ako Kiro Maričkov), dedo hudobníka Kirila Maričkova. Hotel bol postavený v kombinácii novobarokového a secesného slohu. Budova má vysokú architektonickú a umeleckú hodnotu.

V čase vzniku bola budova jedným z prvých veľkých hotelových komplexov v Sofii s obchodmi na prízemí, kanceláriami obchodníkov na prvom poschodí a hotelovými izbami na vyšších poschodiach. Hotel bol v tom období taktiež jednou z najvyšších budov v rámci Sofie. Budova bola obklopená nízkymi secesnými budovami, nad ktorými dominovala ako svojím výrazným objemom, tak aj honosnými fasádami. Dnes sa prostredie výrazne zmenilookolo boli postavené vysoké administratívne budovy a za budovou vznikla bohatá archeologická expozícia. Napriek transformáciám v najbližšom okolí sa však novšie objekty nepresadzujú objemovo ani priestorovo a budova naďalej dominuje priestoru.

Hotel bol jednou z prvých budov v Bulharsku postavených so železobetónovou skeletovou konštrukciou. Jej prvky sú mimoriadne masívne a sú predstavené hrubými vonkajšími aj vnútornými tehlovými stenami, ako aj kamennými a betónovými základmi. Hotel Imperial bol postavený v jednej etape a neprešiel žiadnymi zmenami fasády. Poschodia sú usporiadané podľa chodbového systému budovy. Prízemie a mezanín v dôsledku opakovaných zmien ich funkcií stratili svoju pôvodnú dispozíciu.

Fasáda je expresívna a bohato zdobená. Je na nej vidieť široká škála architektonických a umeleckých foriem s novobarokovými prvkami a bohatými secesnými ornamentmi. Budovu korunuje mohutná rímsa, nad ktorou sa nachádzajú dve podkrovné poschodia a kupola na hlavnom priečelí nad rohom dvoch ulíc.

Hotel mal luxusne zariadené apartmány s kúpeľňami, telefónmi a ústredným kúrením a jeho vstupná brána s okrasnými kovovými ornamentmi a bohato zdobeným trezorom bola považovaná za majstrovské dielo. V interiéri bol použitý mramor, medené kovanie, zdobené sadrové stropy a bohato profilované stolárske výrobky. Hotel disponoval celkovo päťdesiatimi hotelovými izbami.

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1978

Dôvod pamiatkovej ochrany: architektonicko-staviteľská hodnota budovy

 Galéria 

 Referencie 

 Iné projekty 

Kategória:Stavby v Sofii
Kategória:Administratívne budovy v Bulharsku
Kategória:Kultúrne pamiatky v Bulharsku
Kategória:Architektúra z 1920
Kategória:Hotely v Bulharsku
Kategória:Novobarokové stavby v Bulharsku
Kategória:Secesné stavby v Bulharsku